b'\n_START_ARTICLE_\nKonged\xc3\xb8mmet Mercia\n_START_PARAGRAPH_\nMercia (angelsaksisk: Miercna r\xc4\xabce), ogs\xc3\xa5 stavet Mierce, var i tidlig middelalder et av de angelsaksiske konged\xc3\xb8mmene i dagens England. Det var et av de syv konged\xc3\xb8mmene i Heptarkiet og l\xc3\xa5 i regionen Midlands. Kjerneomr\xc3\xa5det var i dalen som elven Trent renner igjennom. Kongeriket \xe2\x80\x9chovedstad\xe2\x80\x9d var byen Tamworth, som var sete for rikets konger fra minst \xc3\xa5r 584 da kong Creoda bygget en festning i byen.\n_START_SECTION_\nEtymologi\n_START_PARAGRAPH_\nI moderne tid er navnet lite brukt, med unntak av en politistyrke som har navnet West Mercia Constabulary. Navnet er en latinisering av angelsaksiske Mierce eller Myrce, og betyr \xc2\xabgrensefolk\xc2\xbb (sammenlign med engelske marchland, \xc2\xabgrenseland\xc2\xbb, jf. mark, \xc2\xabskog, grenseland\xc2\xbb). En vanlig tolkning er at Mercia utviklet seg langs grensen mot waliserne. Alternativt er det grensen mot Northumbria det siktes til.\n_START_SECTION_\nDen f\xc3\xb8rste tiden\n_START_PARAGRAPH_\nMercias utvikling i tiden rett etter anglernes og saksernes invasjoner er sv\xc3\xa6rt uklar. Arkeologiske unders\xc3\xb8kelser viser at anglerne bosatte seg nord for Themsen f\xc3\xb8r 500-tallet._NEWLINE_Den f\xc3\xb8rste kjente konge av Mercia var Creoda, som skal v\xc3\xa6rt et oldebarn av Icel, som for\xc3\xb8vrig ogs\xc3\xa5 Winston Churchills slekt skal stamme fra. Creoda kom til makten omkring 585, og han ble etterfulgt av sin s\xc3\xb8nn Pybba i 593._NEWLINE_En av de mest kjente av kongene av Mercia var Penda, som regjerte fra 626 til 655. Gjennom en allianse med kongen av Gwynedd lyktes han i \xc3\xa5 beseire og drepe Edwin av Northumbria, men falt selv i slaget ved Winwaed der han kjempet mot Oswiu av Northumbria. I l\xc3\xb8pet av sin regjeringstid hadde han styrket Mercias status kraftig. Hans d\xc3\xb8d f\xc3\xb8rte til en midlertidig nedgangstid, og v\xc3\xa5ren 656 tok Oswiu makten fra Pendas s\xc3\xb8nn Peada. I 658 s\xc3\xb8rget et oppr\xc3\xb8r for at en annen s\xc3\xb8nn av Penda, Wulfhere, ble innsatt som konge. Han hersket til 675, og kom langt i \xc3\xa5 gjenopprette Mercias maktposisjon, men mot slutten av hans tid led Mercia igjen nederlag for Northumbria p\xc3\xa5 slagmarken._NEWLINE_P\xc3\xa5 et tidspunkt f\xc3\xb8r Aethelbald tiltr\xc3\xa5dte i 716 erobret Mercia omr\xc3\xa5det rundt Wroxeter, som waliserne kalte \xc2\xabParadiset Powys\xc2\xbb. Flere elegier ble skrevet til minne om tapet av dette omr\xc3\xa5det, som var et hardt slag for waliserne. Aethelbald startet sin regjeringstid med \xc3\xa5 slites mellom Wihtred av Kent og Ine av Wessex. Men da Wihtred d\xc3\xb8de i 725 og Ine abdiserte \xc3\xa5ret etter, fikk han mulighet til \xc3\xa5 etablere Mercias hegemoni over de andre angelsaksiske rikene s\xc3\xb8r for Humber. P\xc3\xa5 grunn av de milit\xc3\xa6re framgangene ble han bretwalda, angelsaksisk overherre. I 752 hadde han et tilbakeslag da Cuthred av Wessex beseiret ham, men situasjonen var tilbake i Mercias fav\xc3\xb8r innen 757.\n_START_SECTION_\nStorhetstiden\n_START_PARAGRAPH_\nI 757 ble Aethelbald myrdet av en av sine livvakter, og borgerkrig br\xc3\xb8t ut. Offa gikk seirende ut av den og fant ut at han m\xc3\xa5tte bygge opp Mercias hegemoni p\xc3\xa5 nytt. Dette lyktes han s\xc3\xa5 godt med at han regnes som Mercias st\xc3\xb8rste konge. Han sto for den f\xc3\xb8rste storstilte produksjonen av gullmynt p\xc3\xa5 De britiske \xc3\xb8yer, grunnla en rekke markedsbyer, tok aktivt del i organiseringen av kirken og p\xc3\xa5 et tidspunkt forhandlet han med Karl den store som likemann. Offas dike, en forsvarsvoll som markerer grensen mellom Mercia og Wales, ble bygget p\xc3\xa5 hans ordre._NEWLINE_I rundt 300 \xc3\xa5r, i tiden mellom 600 og 900, dominert Mercia landet s\xc3\xb8r for elven Humber etter \xc3\xa5 ha underlagt seg eller skaffet seg underkastelse fra fem av de andre kongerikene i Heptarkiet (East Anglia, Essex, Kent, Sussex og Wessex). Denne perioden kalles for \xc2\xabdet mercianske overherred\xc3\xb8mme\xc2\xbb._NEWLINE_Styret til kong Offa, som best huskes for hans forsvarsvoll mellom Mercia og walisiske kongeriker, er tidvis ogs\xc3\xa5 karakterisert som \xc2\xabMercias gullalder\xc2\xbb. Nicholas Brooks har skrevet at \xe2\x80\x9cmercierne framst\xc3\xa5r som uten tvil de mest suksessfulle av de ulike tidlige angelsaksiske folkene fram til slutten p\xc3\xa5 800-tallet,\xc2\xbb og en del historikere, som Frank Stenton mener at den faktiske foreningen av England s\xc3\xb8r for utl\xc3\xb8pet av elven Humber, ble oppn\xc3\xa5dd under styret til Offa._NEWLINE_Mercia var opprinnelig et hedensk kongerike, men kong Peada konverterte til kristendommen en gang rundt 656, og riket var etablert som kristent ved slutten av 600-tallet. Bisped\xc3\xb8mme Mercia ble grunnlagt ogs\xc3\xa5 i 656 med den f\xc3\xb8rste biskop Diuma, basert ved Repton. Etter kun tretten \xc3\xa5r ved Repton flyttet den femte biskop, sankt Chad av Mercia, bispesetet i 669 til Lichfield. For en kort periode mellom 787 og 799 var bisped\xc3\xb8mmet et erkebisped\xc3\xb8mme, skj\xc3\xb8nt det ble offisielt oppl\xc3\xb8st i 803. Den n\xc3\xa5v\xc3\xa6rende biskop, Jonathan Gledhill, er den 98. siden bisped\xc3\xb8mmet ble etablert.\n_START_SECTION_\nUtfordret av Wessex\n_START_PARAGRAPH_\nOffas s\xc3\xb8nn overlevde sin far med bare fem m\xc3\xa5neder, og i desember 796 tok en fjern slektning, Coenwulf, over makten. Han ble i 821 etterfulgt av sin bror Ceolwulf, som viste seg \xc3\xa5 v\xc3\xa6re en dyktig h\xc3\xa6rf\xc3\xb8rer. Han tok blant annet festningen Deganwy i Powys. Samtidig bygde Wessex opp sin styrke, og i 825 ble Coelwulfs etterf\xc3\xb8lger Beornwulf beseiret av Ecgberht av Wessex i slaget ved Ellendun. Beornwulf selv falt i et fors\xc3\xb8k p\xc3\xa5 \xc3\xa5 sl\xc3\xa5 ned et oppr\xc3\xb8r, og den samme skjebne rammet hans etterf\xc3\xb8lger Ludeca. Wiglaf hersket i to \xc3\xa5r, men ble s\xc3\xa5 drevet ut av Ecgberht. Han kom tilbake, og i 830 klarte han \xc3\xa5 gjenopprette Mercia som uavhengig rike, men det var klart at Wessex n\xc3\xa5 var det sterkeste riket._NEWLINE_I 852 kom Burgred til makten, og sammen med \xc3\x86thelwulf av Wessex underla han seg det nordlige Wales. I 868 tok danene Nottingham. Burgred, som ble Mercias siste eller nestsiste konge (alt hvordan man vurderer kongelisten), ble drevet ut i 874. I 886 ble den \xc3\xb8stlige delen av Mercia del av Danelagen, mens den vestlige delen ble tatt av Wessex. Han flyktet til Roma hvor han senere d\xc3\xb8de._NEWLINE_En liten, uavhengig del av Mercia ble styrt av \xc3\x86thelred, ealdorman av Mercia, som var ealdorman, stedsfortrede, og ikke konge i eget navn. Han giftet seg med Ethelfleda, datter av Alfred den store av Wessex, og hun tok gradvis over makten da Aethelred ble syk omkring \xc3\xa5r 900. Etter hans d\xc3\xb8d i 911 styrte hun riket til 918, da hennes bror Edward den eldre ble konge av b\xc3\xa5de Wessex og Mercia.\n_START_SECTION_\nSlutten p\xc3\xa5 selvstendigheten\n_START_PARAGRAPH_\nDen aller siste konge av Mercia, Ceolwulf II, overtok etter Burgred i 874 da denne ble avsatt av nordboerne. Ceolwulf, som opprinnelig styrte som en herre eller ealdorman under overherred\xc3\xb8mmet til Alfred av Wessex. Av den grunn er Burgred ofte listet som den siste konge. Alfred selv navnga seg som \xc2\xabkonge av angelsakserne\xc2\xbb. Ceolwulf II styrte fram til 879, eller kanskje ogs\xc3\xa5 til ca. 883. Hans rike er antatt \xc3\xa5 ha blitt redusert til de nordlige og vestlige delene av Mercia._NEWLINE_Mercia hadde en kort periode som et uavhengig rike p\xc3\xa5 midten av 900-tallet og p\xc3\xa5 nytt sv\xc3\xa6rt kort i 1016, men p\xc3\xa5 denne tiden ble det sett p\xc3\xa5 som en provins av kongeriket England, og ikke som et uavhengig kongerike._NEWLINE_Mercia er fortsatt benyttet som en geografisk betegnelse, og navnet er benyttet av en rekke organisasjoner, inkludert milit\xc3\xa6re enheter, offentlige, kommersielle og frivillige organisasjoner.'